Uznesením vlády SR č. 1194 z 19. decembra 2001 bol schválený materiál „Zhodnotenie stavu infraštruktúry organizácií a pracovísk výskumu a vývoja SR vybudovanej z prostriedkov štátneho rozpočtu a návrh opatrení na jej zlepšenie“.
	V spomínanom uznesení v bode B.3 bolo uložené ministrovi školstva vypracovať  „Koncepciu komplexnej podpory rozvoja infraštruktúry výskumu a vývoja (s využitím rozpočtových zdrojov, mimorozpočtových zdrojov a zdrojov EÚ) a jej efektívneho využívania ako súčasť Koncepcie štátnej vednej a technickej politiky do roku 2005“, s termínom máj 2002.
	V súvislosti so schválením zákona č. 132/2002 Z. z. o vede a technike bolo pristúpené k vypracovaniu a realizácii štátnych programov výskumu a vývoja, ktorých prostredníctvom sa uplatnia priority štátnej vednej a technickej politiky. Rozpracovanie priorít sa realizuje tiež so zameraním na tematické štátne programy výskumu a vývoja. V zmysle zákona č.132/2002 Z. z. o vede a technike je už skonštituovaná Rada tematického štátneho programu výskumu a vývoja „Komplexné riešenie podpory a efektívneho využívania infraštruktúry  výskumu a vývoja“. Tento tematický štátny program je určený na posilnenie účinnosti výskumu a vývoja, a  to budovaním technickej  a inštitucionálnej infraštruktúry výskumu a vývoja v rámci Slovenskej republiky. Načrtne základnú filozofiu a ďalšie kroky budovania a využívania infraštruktúry výskumu a vývoja v Slovenskej republike na obdobie do roku 2005 a v globále do roku 2010. Filozofia predmetného tematického štátneho programu je koncipovaná tak, že doplní a rozpracuje štátnu vednú a technickú politiku do r. 2005 práve o koncepčné prístupy podpory a rozvoja infraštruktúry výskumu a vývoja. Uvažuje tiež so zapojením zdrojov EÚ v tejto oblasti. Návrh tematického štátneho programu bude predložené na rokovanie vlády SR do 15. júla 2002.
 	V súčasnosti sa tiež začali práce na Koncepcii štátnej vednej a technickej politiky s platnosťou od r. 2005 na obdobie do r. 2010, a to vypracovaním „Prognózy rozvoja a využívania vedy a techniky v Slovenskej republike do roku 2015“ využívajúcej metódu Technology Foresight. Predmetom zavedenia technologického prognózovania budú anticipácie kľúčových oblastí vedecko-technického rozvoja Slovenska v období do roku 2015, v tom zmysle budú do prognózy zahrnuté i výhľady budovania infraštruktúry výskumu  a vývoja ako jeden kľúčový moment pri rozvíjaní sa vedy a techniky. Táto prognóza je pripravovaná ako tematický štátny program, ktorého prvé výstupy sú orientované do r. 2004 tak, aby mohli byť základom pre vypracovanie Koncepcie štátnej vednej a technickej politiky do r. 2010.
	Na základe toho možno konštatovať, že obsahová náplň koncepcie, uloženej v uznesení vlády 1194/2001, bod B. 3 by bolo duplicitou s uvádzanými materiálmi, vypracovávanými v oblasti vedy a techniky na obdobie do r. 2005 a tiež do r. 2010 :
a)	s tematickým štátnym programom výskumu a vývoja pod názvom „Komplexné riešenie podpory a efektívneho využívania infraštruktúry  výskumu a vývoja“, ( uznesenie vlády SR č. 724/2000, bod B.2), 
b)	aktualizáciou „Koncepcie štátnej vednej a technickej politiky do r. 2005“, ktorá sa pripravuje do vlády SR v termíne do 30. apríla 2005 v zmysle uznesenia vlády SR č. 724/2000, bod B.7,
c)	vypracovaním „Prognózy rozvoja a využívania  vedy a techniky v Slovenskej republike do roku 2015“ (uznesenie vlády SR č. 40/2002 bod C.1) s predpokladaným termínom plnenia – prvý polrok 2004.

Vzhľadom na  uvedené skutočnosti Ministerstvo školstva SR   navrhuje úlohu B. 3 uznesenia vlády SR č. 1194/2001 zrušiť.